Clemens Baeumker

Clemens Baeumker (født 16. september 1853 i Paderborn i Westfalen i Preussen, død 7. oktober 1924 i München i Tyskland) var en tysk filosofihistoriker.

Liv og virke

Bakgrunn
Baeumker var sønn av en gymnaslærer. Han studerte filosofi, katolsk teologi og filologi i Paderborn og senere ved Universitetet i Münster, der han fikk doktorgraden i 1877, med avhandlingen Des Aristoteles Lehre von den Äussern und Innern Sinnesvermögen.

Karriere
Fra 1879 var han gymnaslærer i Münster. I 1891 grunnla han skriftserien Beiträge zur Geschichte der Philosophie des Mittelalters, utgitt i Münster. Fra 1928/1930 het den Beiträge zur Geschichte der Philosophie und Theologie des Mittelalters. 

Etter innsats av Georg von Hertling ble han utnevnt til professor i filosofi ved Universitetet i Breslau i 1883, der han forble til 1900. Baeumker ble så professor ved universitetet i Bonn i 1900, senere ved  universitetet i Strassburg (1903) der han overtok lærestolen etter Wilhelm Windelband, og etter 1912 i universitetet i München der han overtok etter von Hertling. 

Baeumker bearbeidet med fremgang middelalderens filosofi og påviste dens platonske understrømninger. Han var en betydelig katolsk fagekspert på den nyskolastiske epoke. 

Blant hans verker er Das Problem der Materie in der griechischen Philosophie (1890), Witelo. Ein Philosoph und Naturforscher des XIII. Jahrhunderts (1908), og Roger Bacons Naturphilosophie (1916). I Kultur der Gegenwart har han skrevet patristikkens og den kristne middelalders filosofi. Innen det psykologisk-pedagogiske området faller arbeidet Anschauung und Denken (1913).

Han opplevde ved slutten av sitt liv det tyske keiserrikes sammenbrudd og opprettelsen av Weimarrepublikken. Om weimarforfatningen sa han: «Forakt ikke Weimarforfatningen. Den er oss ikke kongenial, vi ville snarere hatt det gamle rike - men denne forfatning et lærd verk. Å frembringe et slikt verk i denne tid, i slik korthet, under disse forutsetninger, er en enestående bragd».

Verker i utvalg 
 Das Problem der Materie in der griechischen Philosophie. 1890.
 Witelo. Ein Philosoph und Naturforscher des XIII. Jahrhunderts. 1908.
 Die europäische Philosophie des Mittelalters. 1909.
 Roger Bacons Naturphilosophie. 1916.
 Der Platonismus im Mittelalter. 1916.

Referanser

Litteratur
 
 
 Svensk uppslagsbok, Lund 1929

Personer fra Paderborn
Tyske filosofer
Tyske historikere
Tyske professorer